Document ID: 32005R1654

ΚΑΝΟΝΙΣΜΌΣ (ΕΚ) αριθ. 1654/2005 ΤΗΣ ΕΠΙΤΡΟΠΉΣ
της 10ης Οκτωβρίου 2005
για τροποποίηση του κανονισμού (ΕΚ) αριθ. 874/2004 σχετικά με τη θέσπιση κανόνων πολιτικής δημoσίου συμφέροντος σχετικά με την υλοποίηση και τις λειτουργίες του τομέα ανωτάτου επιπέδου «.eu» και τις αρχές που διέπουν την καταχώριση
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 733/2002 του Ευρωπαϊκού Κοινοβουλίου και του Συμβουλίου, της 22ας Απριλίου 2002, για την υλοποίηση του τομέα ανωτάτου επιπέδου (TLD) «.eu» (1), και ιδίως το άρθρο 5 παράγραφος 1, έπειτα από διαβούλευση με το ευρωπαϊκό μητρώο τομέων του Διαδικτύου (European Registry for Internet domains) που ορίστηκε με την απόφαση 2003/375/ΕΚ της Επιτροπής (2),
Εκτιμώντας τα ακόλουθα:
(1)
Με τον κανονισμό (ΕΚ) αριθ. 874/2004 της Επιτροπής (3) εφαρμόζεται ο κανονισμός (ΕΚ) αριθ. 733/2002 θεσπίζοντας τους κανόνες πολιτικής δημοσίου συμφέροντος σχετικά με την υλοποίηση και τις λειτουργίες του τομέα ανωτάτου επιπέδου «.eu» και τις αρχές που διέπουν την καταχώριση.
(2)
Με το άρθρο 8 του κανονισμού (ΕΚ) αριθ. 874/2004 εφαρμόζονται οι κανόνες πολιτικής δημοσίου συμφέροντος όσον αφορά γεωγραφικές έννοιες, προβλέποντας διαδικασία που επιτρέπει στα κράτη μέλη, στις υποψήφιες χώρες και σε όλα τα μέλη του Ευρωπαϊκού Οικονομικού Χώρου να ζητούν την καταχώριση ή τη δέσμευση του ονόματός τους από τις εθνικές τους κυβερνήσεις. Η διάταξη αυτή δεν εγγυάται πλήρως τη γεωπολιτική και γλωσσική ποικιλομορφία της Ευρωπαϊκής Ένωσης και τα συμφέροντα, τόσο των κρατών μελών όσο και των ευρωπαίων πολιτών. Προς τούτο απαιτείται εκ μέρους της Επιτροπής ανάλογη τροποποίηση του κανονισμού (ΕΚ) αριθ. 874/2004.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής επικοινωνιών του άρθρου 22 παράγραφος 1 της οδηγίας 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο) (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 874/2004 τροποποιείται ως εξής:
1)
Το άρθρο 8 αντικαθίσταται από το ακόλουθο:
«Άρθρο 8
Δέσμευση ονομάτων από χώρες και κωδικοί άλφα 2 που αντιπροσωπεύουν χώρες
1. Τα ονόματα του καταλόγου που περιλαμβάνεται στο παράρτημα στον παρόντα κανονισμό δεσμεύονται ή καταχωρίζονται αποκλειστικά ως ονόματα δεύτερου επιπέδου αμέσως υπό το TLD “.eu”, από τις χώρες που αναφέρονται στον κατάλογο.
2. Οι κωδικοί άλφα-2 που αντιπροσωπεύουν χώρες δεν καταχωρίζονται ως ονόματα δεύτερου επιπέδου αμέσως υπό το TLD “.eu”».
2)
Στο άρθρο 12 παράγραφος 1 αντικαθίσταται το πρώτο εδάφιο από τα ακόλουθα:
«1. Η σταδιακή καταχώριση δεν αρχίζει πριν από την εκπλήρωση της απαίτησης της πρώτης παραγράφου του άρθρου 6».
3)
Προστίθεται το παράρτημα στον παρόντα κανονισμό.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Οκτωβρίου 2005.

Labels: 12
7
15